Svätý **Timotheos II. Ailouros** (iné mená pozri nižšie: \* ? – † 31. júl 477, Alexandria) bol byzantský teológ a spisovateľ, alexandrijský patriarcha v rokoch 457 – 459/460 a 475 – 477. Spolu s Filoxénom z Mabbúgu a Severom z Antiochie patril k šampiónom monofyzitizmu (miafyzitizmu). Teologickými postojmi sa nachádzal medzi Severom z Antiochie a Cyrilom Alexandrijským. Odmietal eutychiánsky monofyzitizmus i závery Chalcedónskeho koncilu. Prezývku Ailouros (Lasička) získal pre svoju štíhlosť/nízky vzrast alebo preto, že sa mal po nociach túlať po uliciach a monastieroch, kde búril ľud pre monofyzitizmus. Koptská ortodoxná cirkev ho uctieva ako svätého. Jeho sviatok pripadá na 31. júla.

Mená
----

* **Timotej II.**
* **Timotej Ailuros**, iný prepis **Ailouros**
* **Timotej Elurus**, **Timotej Elurus Alexandrijský**
* **Timotej Lasička**
* starogr. Τιμόθεος Β΄ Αἴλουρος
* lat. *Timotheus Aelurus*
* sýr. ܛܝܡܬܐܘܣ ܕܐܠܟܣܢܕܪܝܐ

Životopis
---------

O Timotheovom pôvode sa nevie. Už za patriarchátu Cyrila I. bol mníchom a následne aj presbyterom. Počas patriarchátu Dioskura I. sa zúčastnil Zbojníckej synody v Efeze (449), kde spolu s ďalšími egyptskými mníchmi podporil monofyzitizmus. Po Dioskurovom zosadení naďalej podporoval jeho stanovisko a spolu s Petrom Mongom sa zaslúžil o šírenie náuky v Egypte. Po tom čo bol za ortodoxného patriarchu menovaný Proteria, bol Timotheos monofyzitmi vysvätený za alexandrijského biskupa. Krátko na to rozbúrený dav Proteria v chráme zavraždil. So šírením monofyzitskej náuky nesúhlasili prívrženci chalcedónskej ortodoxie a najmä pápež Lev I. Niekedy medzi 458/460 rokmi preto byzantský cisár Lev I. na pápežovo naliehanie Timothea vyhnal do maloázijskej Gangry a asi o päť rokov dokonca na Krym do Chersonézu. Alexandrijským patriarchom sa v tomto období stal Timotheos III. ktorého však Kopti neuznávajú. Po tom, čo sa v roku 475 stal cisárom monofyzita Basiliskos, bol Ailuros povolaný späť do Alexandrie. Tam v roku 477 zomrel pred tým než ho cisár Zenón stihol vyhnať. Podľa Liberáta mal zomrieť požitím jedu.

Dielo
-----

Timotheova literárna činnosť mala byť značná, podľa akéhosi koptského prameňa mal dokonca vytvoriť 512 komentárov Svätého Písma spísaných v dvoch knihách. Jeho dielo sa však zachovalo len sčasti a v prevažne v prekladoch. V koptčine sa zachovali dve jemu pripisované práce, no ich autenticita je pochybná. V sýrčine sa zachovali jeho tri listy preložené Zachariášom Rétorom, v arménčine dielo *Vyvrátenie náuk schválených v Chalcedóne* (dosl. preklad). Vo svojom vyhnanstve v Gangre napísal cirkevné dejiny, o ktorých sa však dozvedáme len sprostredkovane. Sú mu pripisované aj ďalšie diela.

Teológia
--------

Zaoberal sa najmä kristológiou. Skôr než teológom bol pamfletistom, ktorý nespisoval systematické exegetické dielo, ale reagoval na odlišné názory. Trval na tom, že Kristus má iba jednu prirodzenosť, ktorá je v súlade s Božstvom i ľudskosťou. Tým, že Kristus pri Vtelení prijal ľudské telo, nestratil svoje božstvo. Logos je súpodstatný s Otcom a nemenný v jeho božstve, ktoré sa stalo človekom v osobe Krista. Kristovo telo bolo rovnaké ako ľudské a Logos preto na kríži reálne trpel. Božstvo a telo mali podľa neho v osobe Krista iba jednu nemennú prirodzenosť. Eutychiánov považuje za heretikov a podobne odsudzuje aj Chalcedónsky koncil a pápežov list *Tomus ad Flavianum*.

Referencie
----------

1. 1 2 3 4 5 6 7 8  TIMOTHY II AELURUS In:  *The Coptic Encyclopedia*. Ed. Aziz S. Atiya. 1. vyd. Zväzok 7. New York : Macmillan Publishing Company, 1991. ISBN 0-02-897025-X. S. 2263 – 2268.
2. 1 2  EGYPT, Michael Ghaly-. *The Departure of St. Timothy II (Timotheos), 26th Pope of Alexandria - 7 Misra - Masra Month - Coptic Synaxarium* [online]. st-takla.org, [cit. 2020-09-18]. Dostupné online.
3. 1 2 3  TIMOTHEOS AILOUROS In:  *The Oxford Dictionary of Byzantium*. Ed. Alexander P. Kazhdan. 1. vyd. New York : Oxford University Press, 1991. 2338 s. ISBN 0-19-504652-8. S. 2086 – 2087. (po anglicky)
4. 1 2 3 4  Timotej Ailuros In:  *iencyklopedie.cz* [online]. [Cit. 2020-09-18]. (z knihy Slovník starokřesťanské literatury). Dostupné online.
5. ↑   *Svätý hieromučeník Proterius, alexandrijský patriarcha* [online]. Gréckokatolícka eparchia Bratislava, 2020-02-27, [cit. 2020-09-18]. Dostupné online.
6. 1 2  TIMOTEJ ELURUS In: KRAFT, Heinrich. *Slovník starokresťanskej literatúry*. Preklad Vojtech Mikula. Trnava : Dobrá kniha, 1994. 441 s. ISBN 80-7141-048-9. S. 414 – 415.
7. ↑  RIST, Josef. Timotheus Aelurus. *Religion Past and Present*, 2011-04-01. Dostupné online [cit. 2020-09-18]. (po anglicky)
8. ↑   *Timothy II of Alexandria* [online]. The Syriac Biographical Dictionary, [cit. 2020-09-18]. Dostupné online.
9. 1 2  TIMOTHY II of Alexandria In: *Encyclopedia of Ancient Christianity*. Downers Grove : InterVarsity Press, 2014. ISBN 978-0-8308-9717-9. S. 3:795. (po anglicky)

Externé odkazy
--------------

* Timothy II Aelurus of Alexandria na OrthodoxWiki (po anglicky)

Autoritné údaje: * BnF: 134836698
* GND: 102408572
* ISNI: 0000 0000 7836 8797
* LCCN: no2002014237
* VIAF: 56274366
* WorldCat: lccn-no2002014237